arnastofnun/IGC-2024 huggingface dataset:
Ekki vísa á skattgreiðendur

Ég vil enn og aftur ítreka, að ekki kemur til greina, að skattgreiðendur borgi meira af tjóni skuldara. Þegar er búið að setja of miklar byrðar á skattgreiðendur. Meiri byrðar eru fyrirsjáanlegar á næsta ári. Ríkissjóður hefur þegar tekið þátt í tjóninu með því að leggja nýju bönkunum til hundruð milljarða. Afkoma Íslandsbanka bendir til, að afskriftir á eignum gömlu bankanna skili sér ekki til skuldunauta bankans. Skuldarar geta því krafizt betri skilmála hjá bönkunum. En marklaust er að standa á Austurvelli og heimta aðkomu skattgreiðenda. Ríkisstjórnin hefur gert sitt og vel það.
Stefna og flokksmenn eru eitt

Sé engan mun á stefnu Sjálfstæðisflokksins og fulltrúum hans, kontóristum hans og kjósendum hans. Með stefnunni á ég við ríkisstjórnarstefnu síðustu tveggja áratuga. Alls staðar þessi hamslausa græðgi, viljinn til að fá gommu fyrir alls ekki neitt. Einkavinavæðing og frjálshyggja, eftirlitsleysi og mannaráðningar. Það síðasta var verst. Fábjánum flokksins var hlaðið inn í öll tiltæk embætti. Samanber ráðuneytisstjórana og hæstaréttardómarana og seðlabankastjórann. Kjósendur flokksins eru engu skárri, siðlaus hundspott. Þau reyndu að taka þátt í græðgisleiknum að fá gommu fyrir alls ekki neitt.
Lýðskrum klappstýrunnar

Ekki verður skafið af Ólafi Ragnari Grímssyni, að hann var aðal-klappstýra helztu glæpamanna landsins. Gerði útrásina að sinni, þeyttist um heiminn í einkaþotum þeirra og faðmaði útlenda glæpavini bófanna. Til að leysa sig úr þeim álögum bjó hann til mesta lýðskrum Íslandssögunnar. Varð þjóðhetja á einu andartaki með því að synja IceSave staðfestingar. Hálf þjóðin tók trú á klappstýruna og studdi neitunina í þjóðaratkvæðagreiðslu. Skrípaleikurinn sá varð okkur dýrari en fyrri klappstjórn Ólafs Ragnars. Erfitt er að útskýra slíkt fyrir þjóð, sem ber ábyrgð á græðgisvæðingunni og afneitar ábyrgðinni.
Kjósendur í algerri afneitun

Bankastjórar og bankaeigendur stálu villt og galið eins og enginn væri morgundagurinn. Ríkisstjórn og embættismenn Flokksins plægðu jarðveginn fyrir þá. Þingmenn Flokksins eru flæktir upp fyrir haus í fjárglæfrum, Þorgerður Katrín skuldar nærri tvo milljarða. Að baki þessarar ormagryfju eru kjósendur Flokksins. Töldu rétt að kaupa rekstrarvörur á borð við bíla og flatskjái út á krít. Þramma meira að segja út á Austurvöll að heimta afskriftir skulda sinna. Hugarfar þeirra er mengað af hugarfari græðginnar. Gjaldþrota heimta þeir ilmbaðstofu í World Class, eru í algerri afneitun.
Fíflin eru glæpamönnum verri

Jón Ásgeir og Björgólfur Thor eru glæpamenn. Ef til vill ekki í skilningi laga, en siðferðilega forhertir. Ollu tjóni upp á hundruð milljarða, sem sumt greiðist af börnum mínum næsta áratuginn. En þeir settu þjóðfélagið ekki á hliðina, þeir stálu bara. Davíð Oddsson er ekki glæpamaður. Hann er fífl. Sem seðlabankastjóri ryksugaði hann bankann af peningum þjóðarinnar og fleygði í bófaflokkana, sem ráku einkabankana. Án þess að taka gild veð. Hann gerði Seðlabankann gjaldþrota með mögnuðum og ítrekuðum og einstæðum fávitaskap. Setti þjóðfélagið á hliðina. Fíflin eru glæpamönnum verri.
Ábyrgð á skuldum eiginmanns

Þorgerður Katrín Gunnarsdóttir ber ábyrgð á skuldum eiginmannsins, þótt hún segi þær ekki koma sér við. Skuldirnar eru sameiginlegar á skattframtali. Vegna græðgi þeirra hjóna skuldar hún nærri tvo milljarða króna. Bjarni Benediktsson hjálpaði við að gera Sjóvá gjaldþrota með óheyrilegum kostnaði fyrir sameiginlegan sjóð landsmanna. Illugi Gunnarssyni stjórnaði frægum sjóði í Glitni, sem einnig lenti á herðum skattgreiðenda. Aðrir þingmenn flokksins voru í bankamútum, skattsvikum, bankastjórn gjaldþrota banka, kúlulánum. Það er von, að kjósendur vilji endurkjósa þetta gráðuga lið.
Davíð er auli með æðisköstum

Sannleiksskýrslan sýnir okkur, að Seðlabankinn var stjórnlaus á tíma Davíðs Oddssonar. Hann brást ekki við vitneskju um yfirvofandi hrun bankanna. Þvert á móti dældi Davíð í þá ástarbréfum á síðustu stundu. Þannig gerði hann Seðlabankann gjaldþrota. Landráðamenn fengu að brenna gjaldeyrisforðanum eða fela hann á aflandseyjum. Skýrslan sýnir gersamlega óhæfan valdsmann, sem hafði ekki meðal gripsvit. Að auki staðfestir skýrslan, að Davíð hafði lag á að stjórna umhverfi sínu með frægum æðisköstum. Sem meðal annars tóku Geir Haarde á taugum. Auli með æðisköstum er örlagavaldur íslenzka hrunsins.
Léleg afsökunarbeiðni

Björgólfur Thor Björgólfsson er glæpamaður. Kannski ekki eins mikill og Jón Ásgeir Jóhannesson, sem ryksugaði bankana um hundruð milljarða undir nafni ýmissa ættingja. En afsökunarbeiðni Björgólfs er í engu samræmi við afbrot hans. Átti Landsbankann, sem hagaði sér verst, og átti IceSave. Afsökunin sýnir, að hann er enn í afneitun. Gefur í skyn, að sínar lausnir hefðu verið betri en þær, sem framkvæmdar voru í hruninu. Textinn er greinilega eftir Ásgeir Friðgeirsson, lélegur lopi af síðbúnum almannatengslum. Skilaðu bara tugmilljörðunum Björgólfur, sem þú ryksugaðir úr bönkunum. Sem þú stalst.
Sáu engin sögulok á ævintýri

Bankastjórar og bankaeigendur höguðu sér eins og enginn væri morgundagurinn. Glæpir þeirra hlutu að komast þannig upp, að bankinn færi á hausinn. Þegar menn ryksuga banka af öllum peningum, hljóta að lokum að verða sögulok á ævintýrinu. Þeir virðast ekki hafa gert sér neina grein fyrir því, böðluðust bara áfram í hamslausri græðgi. Vafalaust hafa sumir þeirra komið sér upp digrum sjóðum í felum. En þungbært er að vera landflótta undan réttvísi fjölþjóðlegra lögreglusamninga. Þeir geta bara tapað frelsi og fé. Erfitt er að sjá, að nokkur heil brú sé í linnulausri græðgi þessara landráðamanna.
Fréttamiðlar heimsins sammála

Agnes Bragadóttir vegur ekki þungt í myndun álits umheimsins á hruninu á Íslandi. Það gera hins vegar samanlagðar fréttastofur heimsins og samanlögð stórblöð heimsins. Allir þessir aðilar eru sammála um, að helztu sökudólgar íslenzka hrunsins hafi verið Geir Haarde og Davíð Oddsson. Þetta er ljóst af aðalfyrirsögnum frétta. Davíð hefur það umfram Geir sem sökudólgur að hafa innleitt dólgafrjálshyggju, einkavinavætt bankana, komið upp algerum skorti á bankaeftirliti og síðan gert Seðlabankann gjaldþrota. Hann gerði það með því að ausa hundruðum milljarða í banka, sem hann vissi að voru gjaldþrota.
Ingibjörg er heppin

Björgvin Sigurðsson axlar ekki ábyrgð með því að segja af sér formennsku í þingflokki Samfylkingarinnar. Það er prívatmál hans og flokks hans og kemur þjóðinni lítið við. Hann axlar fyrst ábyrgð, þegar hann segir af sér þingmennsku. Hitt svo annað mál, að Björgvin var óheppinn að vera ráðherra. Svo mjög, að Ingibjörg Sólrún Gísladóttir taldi ráðlegt að halda honum utan við hrunfundina. Hún tók þar sjálf að sér hlutverk bankaráðherra og það með handafli. Sleppur samt við að vera úrskurðuð með vanrækslu á herðunum. Hún hrifsaði til sín vald án þess að þurfa að axla ábyrgð. Heppin.
Finnur fer í fangelsi

Finnur Sveinbjörnsson fer í fangelsi fyrir rest. Hann afhenti landráðafólki Baug og Samskip aftur í trássi við vilja þings og þjóðar. Þannig fer fyrir rest fyrir öllum þessum mjög svo ógeðfelldu bankastjórum, sem undanfarið hafa ögrað siðgæðisvitund þjóðarinnar. Með ótímabærum stuðningi við þá, sem sannleiksnefndin telur vera snarbilaða brotamenn. Brýnt er, að Alþingi setji nú þegar lög, sem banna siðblindum bankastjórum að afhenda landráðamönnum aftur fyrirtæki, sem þeir ráku í þrot. Ef Gylfi Magnússon bankaráðherra hunzkast ekki til að semja frumvarp um það, verður að reka hann snarlega.
Misskilin flatskjá-kenning

Ýmsir bloggarar misskilja flatskjá-kenninguna. Snýst ekki um, að samanlögð kaup íslenzkra fávita á flatskjám hafi vegið þungt í skuldasöfnun landsins. Snýst um, að samanlagt hugarfar íslenzkra fávita sagði þeim, að þeir ættu að kaupa neyzluvöru út á krít. Þetta sama hugarfar sagði íslenzkum fávitum, að þeir ættu að styðja Sjálfstæðisflokkinn til velsældar. Það voru kjósendur Sjálfstæðisflokksins, sem kusu yfir okkur eftirlitslausa dólgafrjálshyggju, einkavinavæðingu banka og allt svínaríið í skýrslu sannleiksnefndarinnar. Síðan endurkusu fávitarnir Flokkinn trekk í trekk og ætla að gera það enn.
Einn er flokkur hrunverja

Fyrir utan Ólaf Ólafsson í Samskipum og nokkra menn kringum hann eru allir höfuðsmenn hrunsins stuðningsmenn Sjálfstæðisflokksins. Það gildir um Geir og Davíð, Jónas Friðrik og alla bankastjórana, svo og flesta bankaeigendur. Gleymum ekki heldur núverandi þingflokki sjálfstæðismanna. Þar er meira en annar hver maður tengdur hruninu. Helmingur núverandi þingmanna Flokksins tengist kúlulánum, vafningum, skattsvikum, stjórnun banka og sjóða. Þótt Framsókn hafi hreinsað út þinglið sitt, skortir mikið á, að Flokkurinn hafi gert slíkt hið sama. Hann er vefstóllinn, sem tengir ógnarvefinn saman.
Sigmundur Davíð einn á báti

Sannleiksnefndin hafnaði svonefndri umsáturskenningu Hannesar Hólmsteins Gissurarsonar. Hrunið stafaði ekki af utanaðkomandi ástæðum eða árásum óvinveittra aðila. Það var heimatilbúið og mikið af bölinu fólst í röngum aðgerðum og aðgerðaleysi Seðlabankans. Bjarni Benediktsson, formaður Sjálfstæðisflokksins viðurkenndi þetta í þingræðu sinni í gær. Aðeins Sigmundur Davíð Gunnlaugsson, formaður Framsóknarflokksins, hélt þar fast í umsáturskenninguna. Flokkur hans er orðínn einn á báti í hagskýringum. Sannleiksnefndin hafnaði algerlega kenningu hans og Hannesar Hólmsteins.
Landráð og fávísi

Ég tek undir orð Birgittu Jónsdóttur. Hér voru framin landráð. Þar stóðu fremstir eigendur og stjórnendur bankanna. Þeir eiga umsvifalaust að fara í fangelsi. Hvort fávísi Geirs og Davíðs og nafna míns jafngildir landráðum af gáleysi, get ég ekki dæmt um. Þeir eru allir búnir að vera og Davíð getur ekki lengur ritstýrt Mogganum. Einnig er ljóst, að formaður og varaformaður Sjálfstæðisflokksins eru of flækt í fjármálaóreiðu til frekari starfa fyrir Alþingi. Þetta allt sögðu margir áður en skýrslan kom út og hún hefur staðfest þessar skoðanir. Græðgi, óreiða, landráð, fávísi og Flokkurinn.
Allir með sömu fyrirsögnina

Kíkti aðeins á erlendar fréttir á Google út af skýrslunni: Telegraph, BBC, Associated Press, Financial Times, Reuters, AFP, Guardian og margir fleiri fjölmiðlar. Allir voru þeir með sama þátt málsins í fyrirsögn: Fyrrverandi forsætisráðherra og fyrrverandi seðlabankastjóri sakaðir um vanrækslu. Þetta er sá eini punktur, sem allir erlendir fjölmiðlar voru sammála um að væri stóra fréttin í skýrslu sannleiksnefndarinnar.
Ótrúleg vanhæfni Geirs og Davíðs

Mest kemur mér á óvart í skýrslunni, hvílíkir fábjánar Geir Haarde og Davíð Oddsson voru fyrir hrunið og í hruninu. Vanhæfni þeirra er slík, að ég mundi ekki einu sinni treysta þeim út í fiskbúð. Raunar var stjórnkerfið vanhæft á þeim tíma vegna útbreiddrar heimsku og þekkingarskorts. Embættismenn voru flestir kvígildi, skipuð af ráðherrum Sjálfstæðisflokksins. Segir mér, að kerfið verði seint lagað á annan hátt en með afsali valds til fjölþjóðlegra stofnana. Evrópusambandið er slæmt, en það er hátíð hjá þeim fábjánaskap, sem þá réð hér ferð. Þjóðin getur einfaldlega ekki mannað mikilvæg embætti.
Tvær spunakerlingar

Spunakerlingarnar hófu strax að spinna á blaðamannafundi sannleiksnefndar. Agnes Bragadóttir vildi fá að vita, hvort Jón Ásgeir væri ekki örugglega meiri glæpon en Davíð Oddsson. Páll Hreinsson nefndarformaður gerði henni ekki til geðs að kveða dóm. Afdrif fylkinga Davíðs og Jóns Ásgeirs eru þau, að báðar hafa koltapað. Sérkennilegt var innlegg ömurlegs fulltrúa Útvarps Sögu. Hann feilaði tvíþætt. Sá, sem vill skandalísera, má ekki vera þrútinn og svartur í framan, þegar hann gerir það. Ennfremur verður hann að kunna heimavinnuna, þekkja mun á Kristínu Ástgeirsdóttur og Kristínu Árnadóttur.
Skýrslan staðfestir sukkið

Skýrslan reyndist betri en ég hafði óttast. Biðst ég afsökunar á, að hafa haft nefndarmenn fyrir rangri sök. Þeir staðfestu fréttir, sem birzt hafa um vittfirringslega brotahneigð bankaeigenda, bankastjóra og aðstoðarmanna þeirra. Þeir staðfesta einnig vanrækslu helztu ráðherra ríkisstjórnar Geirs Haarde, svo og eftirlitsaðilanna Jónasar Jónssonar í Fjármálaeftirlitinu, svo og Davíðs Oddssonar og annarra bankastjóra Seðlabankans. Fátt nýtt kom raunar fram á blaðamannafundi nefndarinnar, fyrir utan ágæt gröf um rekstur banka. Skýrslan er samfelldur áfellisdómur, en við vissum þetta allt áður.
Hreinsunin er ekki hafin

Gott er frumvarp Guðlaugs Þórs Þórðarsonar um rannsókn á lánaafskriftum bankanna eftir hrun. Grunur leikur á, að þar sitji ekki allir við sama borð. Bankastjórarnir sýni landsins mestu skúrkum einstaka greiðvikni, en pönkist sem mest á almenningi. Bankarnir neita að segja frá og fela sig bak við illræmda bankaleynd. Með lögum má fletta leyndinni ofan af hegðun þeirra. Brýnt er að setja í lögin ákvæði um, að bankastjórar sæti fangelsi, ef þeir hafa stundað óeðlileg vinnubrögð. Jafnframt þarf að setja lög um algert bann við bankaleynd. Algert bann. Hreinsun banka eftir hrunið er ekki hafin enn.
Myndlist eða eldhús

Flest myndlistar-eldhús íslenzkra veitinga eru dýr. Aðalréttir kosta um 5000 krónur. Fólk borgar ekki slíkar upphæðir, nema af sérstöku tilefni. Enda eru fínu staðirnir hálfskipaðir á kvöldin og þunnt skipaðir í hádeginu. Nóg er af ódýrari stöðum og þá er ég ekki að tala um skyndibitastaði. Sumir ódýrari staðanna bjóða fína matreiðslu, en ekki eins listræna. Þeir eru sneisafullir á hverjum degi. Staðir eins og Þrír frakkar og Jómfrúin. Þangað fer fólk til að hittast án þess að stressast. Markaður er fyrir fleiri staði af því tagi, þótt áfram muni nýir myndlistarsalir eldamennsku eiga erfitt uppdráttar.
Hystería dómsmálaráðherra

Hvaða rugl er þetta í dómsmálaráðherranum. Er Ragna Árnadóttir að reyna að framkalla óeirðir? Út af skýrslu, sem ekki mun æsa neinn til óhæfuverka. Ráðherrann segist hafa verið í sambandi við landssamband lögreglumanna vegna birtingar skýrslunnar! Hvað kemur málið stéttarfélagi við? Hún á að tala við lögreglustjóra, ef hún er skelfingu lostin. Ég þekki engan, sem er skelfingu lostinn út af væntanlegri skýrslu um afglöp pólitíkusa og embættismanna. Þau eru hversdagsleg. Getum við ekki fengið að vera í friði fyrir hysteríu í ráðuneytinu? Er stéttarfélag úti í bæ orðið að bjargvætti þjóðarinnar?
Haugafyllerí lífeyrissjóða

“Lífeyrissjóðirnir voru á haugafylleríi með mestu og verstu gangsterum þessa lands og fíluðu það í ræmur.” Þetta sagði

Bjarni Harðarson í bloggi sínu um daginn og hefur rétt fyrir sér. Hafandi tapað 500-700 milljörðum af peningum alþýðunnar birta lífeyrissjóðirnir síðan skýrslu um geðveikina. Þar segir, að lífeyrissjóðirnir beri ekki ábyrgð, hafi engar reglur brotið og séu bara yfirhöfuð saklausir. Þetta er aldeilis hvítþvottur í lagi. Enn eru víðast við völd í lífeyrissjóðunum sömu fylliraftarnir og áður. Akkúrat þeir sem ollu lífeyrisþegum landsins tjóni, er nemur tíföldu tjóni af völdum IceSave.
Hraðbrautir fyrri alda

Á Kjalvegi sunnan Þjófadala sjást reiðgötur liðinna tíma. Ellefu götur hlið við hlið. Líklega notaðar af tólfhundruð manna flokki Gissurar á leið norður í Örlygsstaðabardaga. Á Sprengisandsvegi á Gnúpverjaafrétti sjást svipaðar reiðgötur liðinna alda. Átta götur hlið við hlið. Eftir þeim flúði Þórður kakali skjótt milli landshluta. Þessir tveir vegir voru hraðbrautir fyrri alda. Sýnilegu göturnar eru í þurru landi og hafa ekki orðið til í samspili við vatnsveður. Um daginn amaðist

Sigurður Sigurðarson umhverfis-bloggari við þeim. Ég er honum hjartanlega ósammála. Þetta eru lifandi fornminjar.
Farið á kostum í umhverfisvernd

Haft er eftir Svandísi Svavarsdóttur umhverfisráðherra, að mikilvægt sé, “að nýja hraunið verði ekki nánast ónýtt áður en það kólnar.” Svo virðist sem talið sé í ráðuneyti hennar, að rennandi hraun geti skemmzt af átroðningi. Væri ekki kjörið fyrir hana að setja reglugerð um, að ekki megi spora út sjávarsand á fjöru. Margir fara á kostum í náttúruvernd. Í gærkvöldi sýndi bloggari mynd af þúsund ára gömlum götum á Kili og spurði: Viljum við svona meðferð á landinu. Ég svara honum hér: Já, ég vil svona minjar um samgöngur Íslands í þúsund ár. Vildi, að til væru fleiri svona götur frá fornum tíma.
Selur orkuver erlendis

Árni Magnússon vill hleypa útlendingum í orkuverin. Stundaði meira að segja sölumennsku á orkuverum í vikunni í New York. Þeir megi eiga minnst þriðjung í orkuverum, sagði hann. Nýtt er, að framkvæmdastjóri orkusviðs Íslandsbanka þykist móta stefnu stjórnarflokkanna. Við verðum að muna, að græðgiskarlinn Árni Magnússon er framsóknarmaður og fyrrum ráðherra. Hann getur þótzt selja útlendingum orkuver fyrir hönd Framsóknarflokksins. En hann talar ekki fyrir hönd okkar allra hinna. Sem betur fer er sá armi flokkur ekki við völd núna og verður vonandi ekki næstu áratugi. En passið vel upp á græðgiskarlinn.
Spólar í afneitun sinni

Ingibjörg Sólrún Gísladóttir spólar í afneitun á aðild að bankahruninu. Fyrst skrifaði hún grein um, að einkavinavæðingin með Framsókn hafi valdið hruninu. Ekki stjórnarsamstarfið með Samfylkingunni, þá hafi skriðan verið orðin óviðráðanleg. Í viðtali í Þýzkalandi gerir hún Björgvin Sigurðsson að blóraböggli fyrir hönd flokksins. Hélt hún þó honum fyrir utan ráðherrafundi rétt fyrir bankahrunið. Með handafli gerði hún sjálfa sig að bankaráðherra hrunsins. Hún er ekki aðalskúrkurinn. En fyrst leiddi hún Samfylkinguna inn í græðgisstefnu Tony Blair. Síðan var hún við völd í rúmt ár fyrir hrunið.
Ráðherra niðurlægir sig

Verstu fjárglæframenn þjóðarinnar hafa kannski ekki brotið lög, bara farið á svig við þau. En þeir eru siðferðilega úthrópaðir fyrir að valda þjóðinni tjóni upp á tugi milljarða. Ekki gengur, að fjármálaráðherra sé kammó við slíka, segist til dæmis vera sammála þeim. Steingrímur Sigfússon getur ekki sagzt vera sammála fjárglæframanni um neitt. Verður að forðast orðalag af því tagi. Hvað sem segja má um Jón Ásgeir Jóhannesson lagalega séð, þá er hann fjárglæframaður, sem hefur valdið þjóðinni miklu tjóni. Út í hött er, að ráðherra eigi í einhverjum orðaskiptum við hann. Það er niðurlægjandi.
Pálmi fær sína milljón

Pálmi í Fons fær sína milljón í skaðabætur vegna sannleikans, sem sagður var um hann. Eins og Bubbi Mortens fékk milljón í skaðabætur vegna sannleikans um hann, þegar hann “féll”. Allir fá skaðabætur, ef þeir segjast móðgaðir. Þótt allt sé satt sagt. Staðlaðar skaðabætur eru milljón. Þetta er reglan hjá dómstólunum og sýnir vel hatur þeirra á prentfrelsinu. Þeir tóku meira að segja orð Bubba sem guðsorð um merkingu orða á íslenzku. Veit hann þó manna minnst um íslenzku. Þannig er dómskerfið. Mótmælendur og blaðamenn og snærisþjófar verða dæmdir kruss og þvers áður en byrjað er að sýkna tugmilljarðaþjófana.
Er fjallið tekur jóðsótt

Mikið lifandis ósköp verð ég feginn, þegar skýrslan er frá. Sem frestaðist í hálft ár. Hef samt engar væntingar. Tel líklegt, að þar sé enn eitt fjallið, sem tekur jóðsótt. Kannski kemur ekki mús í ljós, kannski kemur froða, froða embættismanna. Nefndin á ekki að fjalla um ábyrgð bankamanna, endurskoðenda og lögmanna, bara embættismanna og pólitíkusa. Margir átta sig tæpast á, hversu afmarkað er verksvið skýrslunnar. Tel líklegt, að hún verði einnig takmörkuð á sínu afmarkaða sviði. Enda talaði nefndin tæpast við bankamenn og endurskoðendur, sem hafa sýn að utan inn á embættismenn og pólitíkusa.
Hver er Davíð í Njálu?

Til skamms tíma var Guðni Ágústsson mesti Njálu-vísindamaður landsins. Sá ýmsa mæta framsóknarmenn í hetjum Njálu og andstæðinga framsóknar í fólum sögunnar. Nú hefur Hannes Hólmsteinn Gíslason hafið keppni við Guðna í slagnum um beztu Njálu-fræðimennskuna. Áður var hann búinn að sjá persónur og leikendur í grískri goðafræði. Förukerlingar á Bergþórshvoli segir hann vera Hrein Loftsson. Otkell og Skammkell eru Ólafur Ólafsson í Samskipum og Jón Ásgeir Jóhannesson í Baugi. Í vísindum Hannesar vantar enn, hver leikur hlutverk Davíðs. Varla telst bezti vinurinn minni karl en Kári Sölmundarson.
Ingibjörg Sólrún fattar

Ingibjörg Sólrún Gísladóttir hefur áttað sig á atriði, sem Samfylkingin skilur ekki. Umsókn um aðild að Evrópusambandinu er út í hött, ef þjóðin er andvíg aðild og meirihluti Alþingis líka. Ég hefur nokkrum sinnum bent á, að ótímabær umsókn spillir bara fyrir aðild. Samfylkingin eitraði samstarfið um ríkisstjórn með því að þröngva umsókn upp á vinstri græn. Engin leið er fyrir Samfylkinguna að komast undan þjóðaratkvæðagreiðslu í fyllingu tímans. Miklu nær er að rækta garðinn hér heima heldur en að stunda bjölluat úti um alla Evrópu. Ingibjörg Sólrún Gísladóttir hefur fattað þetta augljósa mál.
Vinnureglur á almannafæri

Sigrún Stefánsdóttir dagskrárstjóri telur, að “vinnureglur Ríkisútvarpsins beri að ræða innanbúðar, en ekki á síðum fjölmiðla”. Ég er öfugrar skoðunar. Tel að þær eigi ekki síður að ræðast á almannafæri. Þegar ég var ritstjóri DV og síðan Fréttablaðsins, lét ég prenta siðareglurnar í blöðunum og birta á vefsvæðum þeirra. Þegar ég var ekki lengur í starfi, voru siðareglurnar fjarlægðar. Væntanlega hafa það gert þeir, sem voru sama sinnis og Sigrún. Ég er sannfærður um, að fólk eigi að sjá siða- og verklagsreglur til að geta borið þær saman við veruleikann. Er nauðsynlegt aðhald hverjum fjölmiðli.
Sérstakur verndari Landsbankans

Furðuleg eru þau ummæli sérstaks saksóknara, að hann hafi einkum rannsakað Kaupþing. Af hverju er þá sá banki látinn í friði, sem hefur verið og verður okkur dýrastur. Það er Landsbankinn, sem átti IceSave og fór svo glæsilega á hausinn, að ríkið getur ekki einkavætt hann. Mér sýnist, að Landsbankinn hafi verið verstur bankanna þriggja. Af hverju nýtur hann verndar sérstaks saksóknara? Hvar er Eva Joly núna? Sérstakur saksóknari er fullfær um að klúðra, ef hún passar hann ekki. Misjafn dugur skilanefnda má ekki stýra sérstökum. Verður sjálfur að hafa frumkvæði, þegar skilanefndir bregðast.
Davíð flúinn úr landi

Átti ekki landamæraeftirlitið að hindra, að helzti hrunvaldurinn slyppi úr landi?
Þeir ganga enn lausir

Ég skil ekki, að Pálmi í Fons og Jón Ásgeir í Baugi skuli enn ganga lausir. Þeir ganga ekki bara lausir, heldur siga dómurum landsins á meinta óvini sína, skilanefndir og blaðamenn. Vitað er, að flestir dómarar landsins hata blaðamenn. Því ætti að vera auðvelt að fæla þá burt og framkalla þögn. Kæra skilanefndar á hendur þeim snýst um bankarán. Útilokað er, að þeir gangi lausir meðan slíkt mál er í vinnslu. Þeir geta spillt gögnum, ef svo er ekki gert. Gylfi Magnússon bankaráðherra hefur haft nægan tíma til að fá Alþingi til að samþykkja lög. Um gæzluvarðhald og frystingu eigna meintra bankaræningja.
Ekkert sakamál bara einkamál

Skilanefnd Glitnis höfðaði bara skaðabótamál gegn höfuðpaurum bankans og aðstandenda hans. Samt ber henni líka að kæra þá til sérstaks saksóknara, ef grunur er um refsiverða hegðun. Ef hún telur sér fært að höfða einkamál, getur hún líka farið í opinbert mál. Skrítið er, að hún skuli ekki fara að lögum um þetta. Vekur grunsemdir um, að ætlunin sé að hlífa höfuðpaurunum við sakamáli. Sérstakur saksóknari bendir þó á, að Kroll-rannsóknaþjónustan sé enn að vinna í málinu. Kæra kunni því að berast síðar. Mikilvægt er, að saksóknarinn kæri skilanefndir, sem ekki fara eftir lögum um skilanefndir.
Amast við Top Gear

Umhverfisstofnun amast við akstri brezkra sjónvarpsmanna á nýja hrauninu á Fimmvörðuhálsi. Eru frá Top Gear, vinsælasta þætti brezka sjónvarpsins. Þar koma karlrembdir dellukallar bílum í ýmsar aðstæður. Því fylgja margvísleg mannalæti greifanna. Gos er kjörið efni í slíkan þátt. Það er bara frábært, ef þeir keyra á hrauninu og kveikja í dekkjum. Brezkir sjónvarpsáhorfendur flykkjast til Íslands í kjölfar auglýsingarinnar. Hvaða meinsemi er þetta í garð Top Gear? Ætla mætti, að þeir séu á framfæri Tryggingastofnunar. Leyfum þeim að fara sér að voða í hrauninu. Skemmist hraunið nokkuð eða snjórinn?
Eltum stolnu milljarðana

Ýmsir helztu fjárglæframenn landsins hafa komið milljörðum undan gjaldþrota fyrirtækjum sínum. Saksóknarar þurfa að elta þessa stolnu peninga uppi með aðstoð erlendra og fjölþjóðlegra stofnana. Ég hef enga trú á, að dómstólar landsins hafi burði til að fást við dólgana. Þeir ráða bara við snærisþjófa og bjórdósa-hnuplara. Bezta leiðin gegn fjárglæframönnum er að taka af þeim vegabréfin og finna fjársjóði þeirra í útlöndum. Þeir ráða ekki við Interpol og Europol og Kroll-rannsóknarþjónustuna. Verða að lokum að flýja með stolna aurinn til Norður-Kóreu undan hrammi reiðinnar, sem þeir hafa bakað sér.